|  |  |  |  |
| --- | --- | --- | --- |
| Rīgā, | 15.07.2022. | Nr. | 1-132/5044 |
| Uz |  | Nr. |  |

**Labklājības ministrijai**

*Par darba grupas 3. sanāksmes uzdevumu*

Vides aizsardzības un reģionālās attīstības ministrija (turpmāk – ministrija) informē, ka, piedaloties Labklājības ministrijas iniciētās darba grupas “Personu ar funkcionāliem traucējumiem vides, pakalpojumu un informācijas piekļūstamības veicināšanai” 3. sanāksmē šā gada 20. jūlijā, kurā plānots skatīt jautājumu “Atbalsts personu ar funkcionālajiem traucējumiem individuālo mājokļu pielāgošanai un daudzdzīvokļu māju koplietošanas telpu pielāgošana”, ir sagatavojusi informāciju atbilstoši dotajam uzdevumam “sanāksmei sagatavot informāciju un priekšlikumus, kā nostiprināt pašvaldību pienākumu ieviest atbalsta mehānismus (gan īstermiņa, gan ilgtermiņa/ ar (indikatīvās) un bez finansiālās ietekmes) mājokļa vides piekļūstamības nodrošināšanā iedzīvotājiem, kā arī sniegt informāciju par kopējo situāciju valstī mājokļu vides pielāgošanas jomā, citu saistošo informāciju piedāvājumus” (turpmāk – darba grupas uzdevums).

[1] Ministrijas kompetence attiecībā uz pašvaldību pārraudzību ir noteikta likumā “Par pašvaldībām” un Ministru kabineta 2011. gada 29. marta noteikumos Nr. 233 “Vides aizsardzības un reģionālās attīstības ministrijas nolikums” (turpmāk – MK noteikumi Nr. 233). Saskaņā ar likuma “Par pašvaldībām” 5. panta piekto daļu un MK noteikumu Nr. 233 4.4. un 5.5.4. apakšpunktu ministrija pārrauga pašvaldību darbības likumību, kā arī pašvaldībām likumos un citos normatīvajos aktos noteikto uzdevumu izpildi un uzrauga pašvaldību darbības tiesiskumu atbilstoši pašvaldību darbību regulējošajos normatīvajos aktos noteiktajai kompetencei.

Saskaņā ar likuma “Par pašvaldībām” 14. panta trešo daļu savu funkciju izpildes nodrošināšanai likumā noteiktajos gadījumos pašvaldības izdod saistošus noteikumus. Ministrija atbilstoši likuma “Par pašvaldībām” 45. pantam izvērtē pašvaldības saistošo noteikumu tiesiskumu un sniedz pašvaldībai atzinumu (ministrijas kompetencē nav vērtēt saistošo noteikumu regulējuma samērīgumu un lietderību).

[1.1.] Saistošie noteikumi atbilstoši to raksturam ir iedalāmi tajos, kas ir izdodami obligāti, jo to nosaka augstāka juridiskā spēka normatīvais akts, un tajos, ko pašvaldības ir tiesīgas izdot pēc saviem ieskatiem atbilstoši nepieciešamībai un pašvaldības iespējām. Starp saistošajiem noteikumiem, par kuru izdošanas lietderību lemj pašvaldības dome, ietilpst arī tie, kas paredzēti brīvprātīgo iniciatīvu izpildei atbilstoši likuma “Par pašvaldībām” 43. panta trešajai daļai.

Arī pašvaldības finansējumu vides pielāgošanai personu ar invaliditāti vajadzībām un tā piešķiršanas kārtību nosaka saistošajos noteikumos par brīvprātīgo iniciatīvu izpildi.

[1.2.] Brīvprātīgās iniciatīvas katra pašvaldība realizē iespēju robežās atbilstoši savas administratīvās teritorijas iedzīvotāju vajadzībām, ņemot vērā finanšu iespējas un citus to izpildei nepieciešamos resursus.

[1.3.] Papildus ministrija vērš uzmanību, ka pašvaldības par savu finanšu līdzekļu sadalījumu lemj patstāvīgi. Saskaņā ar likuma “Par pašvaldībām” 21. panta pirmās daļas 2. punktu jautājumi, kas saistīti ar pašvaldības budžetu, ir pašvaldības domes ekskluzīvā kompetence. Līdz ar to ministrija nekontrolē, vai šādi saistošie noteikumi tiek vai netiek pieņemti, un atbilstoši iepriekš minētajam nav kompetenta lemt par to, vai paredzētais atbalsta apjoms ir vai nav pietiekams, un kādam tam optimāli vajadzētu būt.

[2] Darba grupas uzdevuma ietvaros daļā par informācijas sniegšanu par kopējo situāciju valstī mājokļu vides pielāgošanas jomā ministrija kompetences ietvaros ir apkopojusi informāciju par situāciju ar konkrētās brīvprātīgās iniciatīvas realizēšanai pieņemtajiem pašvaldību saistošajiem noteikumiem.

[2.1.] Administratīvi teritoriālās reformas rezultātā ar 2021. gada 1. jūliju ir izveidoti 28 jauni novadi (28 jaunizveidoto novadu pašvaldības), kā arī darbu turpina 15 līdz administratīvi teritoriālajai reformai izveidotās pašvaldības (7 valstspilsētu pašvaldības un 8 novadu pašvaldības). Tādējādi pēc administratīvi teritoriālās reformas šobrīd Latvijā kopā darbojas 43 pašvaldības.

[2.2.] Saskaņā ar ministrijas apkopoto informāciju darba grupas uzdevuma izpildes ietvaros situācija ar pašvaldību saistošajiem noteikumiem par atbalstu vides pieejamības pielāgošanai šobrīd ir šāda:

* 21 pašvaldībā ir izdoti saistošie noteikumi par vides pieejamības nodrošināšanu (divās no tām ir spēkā saistošie noteikumi, kas pieņemti bijušo novadu pašvaldībās līdz administratīvi teritoriālajai reformai un attiecīgi ir spēkā esoši līdz šā gada 31. decembrim saskaņā ar Administratīvo teritoriju un apdzīvoto vietu likuma pārejas noteikumu 17. punktu);
* 2 pašvaldībās iespējams pieteikties atbalstam saskaņā ar citiem sociālās jomas saistošajiem noteikumiem;
* 5 pašvaldībās šobrīd norit darbs pie atbilstošu saistošo noteikumu izstrādes, plānots atbalstam atvēlēt budžeta līdzekļus no nākamā gada pašvaldības budžeta;
* 7 pašvaldībās pieteikumi atbalstam tiek iesniegti un izvērtēti individuāli (nav vienotu prasību, kas nostiprinātas ārējā normatīvā regulējumā);
* 1 pašvaldībā atbalsts ir paredzēts ar dokumentu, kas nav ārējais normatīvais akts (kārtība);
* 7 pašvaldībās atbalsts privātpersonu īpašumā esošu mājokļu vides piekļūstamības nodrošināšanai nav paredzēts.

Precīzu ministrijas apkopoto informāciju iespējams skatīt šīs vēstules pielikumā.

[3] Darba grupas uzdevumā daļā par informācijas un priekšlikumu, kā nostiprināt pašvaldību pienākumu ieviest atbalsta mehānismus (gan īstermiņa, gan ilgtermiņa/ ar (indikatīvās) un bez finansiālās ietekmes) mājokļa vides piekļūstamības nodrošināšanā iedzīvotājiem, sagatavošanu, ministrija atgādina, ka jau konkrētās darba grupas izveidi iniciējošajā dokumentā (labdarības maratona “Dod pieci!” 2021. gada 23. decembra atklātajā vēstulē “Par vides pieejamības nodrošināšanu Latvijā”, 11. punktā) tika lūgts izstrādāt visās pašvaldībās vienotu, iedzīvotājam saprotamu un taisnīgu līdzmaksājuma sistēmu uzbrauktuvju un kāpņutelpu pacēlāju ierīkošanai, kā arī nodrošināt iespēju šo pašvaldības palīdzību saņemt vairāk nekā vienu reizi.

Labklājības ministrija sagatavoja un 2022. gada 2. februāra Invaliditātes lietu nacionālās padomes sēdes dalībniekiem nosūtīja izskatīšanai Labklājības ministrijas sagatavoto matricu par labdarības maratona “Dod pieci!” organizatoru atklātajā vēstulē izvirzītajiem priekšlikumiem vides piekļūstamības veicināšanai. Ministrija Labklājības ministrijas sagatavotajā matricā pie uzdevuma par vienota regulējuma visās pašvaldībās konkrētā jautājuma ietvaros izstrādāšanu sniedza komentāru, ka, ministrijas ieskatā, visās pašvaldībās vienotas līdzmaksājuma sistēmas izstrāde ir Labklājības ministrijas kā vadošās valsts pārvaldes iestādes personu ar invaliditāti vienlīdzīgu iespēju jomā, nevis ministrijas kompetencē. Ar regulējumu saistošo noteikumu līmenī vienotu sistēmu panākt nav iespējams, jo katra pašvaldība individuāli lemj gan par šādu saistošo noteikumu nepieciešamību, gan savām finanšu iespējām līdzmaksājuma apjoma noteikšanā. Ņemot vērā minēto, ministrija aicināja risināt jautājumu likuma vai Ministru kabineta noteikumu līmenī.

[4] Arī šobrīd ministrija joprojām uztur spēkā viedokli, ka vienīgais risinājums vienota regulējuma visās pašvaldībās ieviešanai un pašvaldību pienākuma ieviest atbalsta mehānismus mājokļa vides piekļūstamības nodrošināšanā iedzīvotājiem nostiprināšanai ir jauna ārējā normatīvā regulējuma radīšana likumdevēja vai Ministru kabineta līmenī.

Ministrija ir konstatējusi, ka līdz 2022. gada 30. aprīlim bija spēkā Ministru kabineta 2010. gada 21. decembra noteikumi Nr. 1170 “Noteikumi par kārtību, kādā personas ar invaliditāti saņem atbalstu mājokļa pielāgošanai, un atbalsta saņemšanas nosacījumiem” (turpmāk – MK noteikumi Nr. 1170), kas izdoti saskaņā ar Invaliditātes likuma 12. panta pirmās daļas 9. punktu un kas paredzēja sniegt atbalstu, piešķirot no valsts budžeta līdzekļiem finansējumu, lai atlīdzinātu par personu mājokļu pielāgošanu samaksātos kredīta procentus atbilstoši kredīta līgumam ar Latvijas Republikā reģistrētu kredītiestādi.

Ar 2022. gada 14. marta likumu “Grozījumi Invaliditātes likumā” Invaliditātes likuma 12. panta pirmās daļas 9. punkts ir izslēgts. Attiecīgi spēku zaudējuši MK noteikumi Nr. 1170 (saskaņā ar Invaliditātes likuma pārejas noteikumu 11 punktu konkrētais grozījums stājās spēkā 2022. gada 1. maijā).

Likumprojekta “Grozījumi Invaliditātes likumā” sākotnējās ietekmes novērtējuma ziņojumā (anotācijā) norādīts, ka “2017. un 2018.gadā minēto atbalstu nesaņēma neviena persona. Kopš 2019.gada viena persona saņēma šādu atbalst. Līgums, kas bija noslēgts starp personu un Labklājības ministriju, beidzās 2021.gada augustā. Šobrīd Labklājības ministrijā nav saņemti jauni pieprasījumi kredītprocentu segšanai. [..] Ar esošo pakalpojumam pieejamo finansējumu, pakalpojumu pilnveidot nav iespējams, tāpēc šāds pakalpojums ir izslēdzams no Invaliditātes likuma.” Tāpat norādīts, ka 253 personām plānots paredzēt sniegt atbalstu vides pieejamības nodrošināšanai (uzbrauktuvju un pacēlāju ierīkošanai, dzīvojamo un koplietošanas telpu pielāgošanai u. c.) Latvijas Atveseļošanas un noturības mehānisma plāna 2021.-2026. gadam[[1]](#footnote-1) nevienlīdzības mazināšanas komponentes investīciju virzienā 3.1.2.1.i. iekļautā pasākuma “Atbalsta pasākumi cilvēkiem ar invaliditāti mājokļu vides pieejamības nodrošināšanai” ietvaros. Saskaņā ar Labklājības ministrijas tīmekļvietnē 2021. gada 14. decembrī publicēto informāciju, lai pieteiktos atbalsta saņemšanai, cilvēkam ar invaliditāti ir jāvēršas savā pašvaldībā, sākot ar 2022. gada janvāri.[[2]](#footnote-2) Norādīts, ka informācija par pieteikšanās kārtību sekos, lai gan ministrija turpmāku informāciju par konkrēto jautājumu Labklājības ministrijas tīmekļvietnē neatrada. Tāpat ministrija konstatēja, ka nav publiski pieejama informācija par konkrētā atbalsta pasākuma turpmāko gaitu un iespējām tam pieteikties. Saskaņā ar Latvijas Atveseļošanas un noturības mehānisma plāna 2021.-2026. gadam (1044) punktu 2022. gada 1.-2. ceturksnī plānots izsludināt projektu iesniegumu iesniegšanu; saskaņā ar (1045) punktu 2022. gada 3. ceturksnī plānots pabeigt projektu iesniegumu vērtēšanu un 4. ceturksnī – pabeigt līgumu slēgšanu un uzsākt projektu īstenošanu; saskaņā ar (1047) punktu 2024. gada 4. ceturksnī tiks pabeigta projektu ieviešana un sasniegti rādītāji – pielāgoti 259 personu ar invaliditāti individuālie mājokļi [..].

Ministrija ir konstatējusi, ka likumprojekta “Grozījumi Invaliditātes likumā” izskatīšanas laikā ne Sociālo un darba lietu komisijā, ne Saeimā nav izteikti iebildumi vai priekšlikumi par Invaliditātes likuma 12. panta pirmās daļas 9. punkta svītrošanu, un ministrija pievienojas likumprojekta “Grozījumi Invaliditātes likumā” sākotnējās ietekmes novērtējuma ziņojumā (anotācijā) ietvertajai atziņai, ka nav jēgpilni saglabāt normatīvo regulējumu, kas nerisina problēmu un nesasniedz mērķi. Tomēr ja, Labklājības ministrijas ieskatā, ir nepieciešams konkrētajai aktivitātei piesaistīt pašvaldības, iespējams, to var risināt līdzīgi kā jautājumā ar izglītojamo, kuri izglītības iestādē klātienē apgūst pamatizglītības programmas 1., 2., 3. un 4. klasē, ēdināšanas nodrošināšanu, – saskaņā ar Izglītības likuma 59. panta (31) daļu viena izglītojamā ēdināšanai dienā līdzekļus no pašvaldības budžeta paredz ne mazākā apmērā, kā tos nodrošina valsts, tādējādi konkrētajā jautājumā nodrošinot vienotu regulējumu visā valstī (visās pašvaldībās).

[4.1.] Ministrijas ieskatā, ar augstāka juridiskā spēka normatīvo aktu nosakot pašvaldībām pienākumu izdot saistošos noteikumus par atbalstu mājokļa vides piekļūstamības nodrošināšanā, netiks panākts mērķis nodrošināt vienotu un vienādu regulējumu visās pašvaldībās (vienādus atbalsta mehānismus, vienādu līdzfinansējuma apmēru, vienādas prasības atbalsta saņemšanai u. tml.).

Pašvaldību saistošo noteikumu jēga ir tajā, ka tie satur atšķirīgu regulējumu, kas ir atbilstošs tieši konkrētās pašvaldības administratīvās teritorijas iedzīvotāju vajadzībām un interesēm. Savukārt jautājumi, kas ir visu Latvijas valsts iedzīvotāju interesēs, ministrijas ieskatā, ir, kā iepriekš minēts, risināmi likumā vai Ministru kabineta noteikumos, tādējādi nepārprotami nodrošinot vienādus noteikumus un prasības.

[4.2.] Tāpat, pieņemot, ka tomēr ar augstāka juridiskā spēka normatīvo aktu pašvaldībām tiktu paredzēts pienākums izdot šāda satura saistošos noteikumus, ministrija vērš uzmanību uz riskiem pieejamības risinājumu jomā. Proti spēkā esošais būvniecības regulējums jautājumos par vides pieejamību paredz, ka vides pieejamības projektēšanā izmanto pētījumos paustās atziņas par universālā dizaina izmantošanu, kā arī Latvijā un citās valstīs izstrādātās un aprobētās vadlīnijas, metodiskos ieteikumus un standartus. Savukārt atbildība un kontrole par šo prasību ievērošanu, kā arī iespējamo atkāpju vai alternatīvu risinājumu kontrole kopš 2021.gada 19.maija vairs neietilpst pašvaldības būvvaldes kompetencē[[3]](#footnote-3).

[4.3.] Papildus ministrija vērš uzmanību, ka, gadījumā ja tomēr tiktu paredzēts pašvaldības pienākums (nevis tiesības) izdot saistošos noteikumus par atbalstu mājokļa vides piekļūstamības nodrošināšanai, ir jāparedz papildu finansējums tā realizēšanai no valsts budžeta.

Ministrija šā gada laikā periodiski saņem no pašvaldībām vēstules, kurās norādīts uz straujo cenu kāpumu un ierobežotajiem finanšu līdzekļiem, lai pašvaldības operatīvi varētu reaģēt uz sociālo pakalpojumu sniedzēju objektīvajām vajadzībām, nodrošinot atbilstošas kvalitātes sociālos pakalpojumus.

Pēdējā – Rīgas valstspilsētas pašvaldības 2022. gada 7. jūlija vēstule Nr. DL-22-340-nd “Par sociālo pakalpojumu nodrošināšanu ierobežotu finanšu resursu ietvaros un cenu sadārdzinājuma laikā” – adresēta arī Labklājības ministrijai un Latvijas Pašvaldību savienībai, kas ir līdzatbildīgās institūcijas darba grupas uzdevuma izpildē. Vēstulē norādīts, ka Rīgā, līdzīgi kā citviet Latvijā, pieprasījums pēc sociālajiem pakalpojumiem katru gadu pieaug. Pēc sociālo pakalpojumu sniedzēju sniegtās informācijas nepieciešamais cenu palielinājums attiecībā uz sociālajiem pakalpojumiem svārstās no 15 % līdz 40 % un pat vairāk. Pašreiz ikviens risinājums un atbalsts nozares ietvaros ir svarīgs. Vienlaikus ikvienas jaunas vai finanšu resursu ietilpīgas normas noteikšana ir drauds turpmākai sociālo pakalpojumu pieejamībai. Līdz ar to sociālo pakalpojumu izmaksu sadārdzinājumu nevar pieļaut, ir jāpārskata esošais nacionālā līmeņa tiesiskais regulējums, piedāvājot nozarei tūlītējus labvēlīgākus risinājumus, jādomā par kopīgiem valsts un pašvaldību sadarbības mehānismiem krīzes pārvarēšanai.

[5] Ņemot vērā visu iepriekš minēto, ministrija izprot jautājuma par atbalsta sniegšanas nepieciešamību iedzīvotājiem mājokļa vides piekļūstamības nodrošināšanai nozīmīgumu, un vienlaikus pauž viedokli, ka jautājums ir risināms likumdevēja vai Ministru kabineta, nevis katras pašvaldības līmenī. Ministrija šī jautājuma risināšanai var iesaistīties tās kompetences ietvaros – proti saistībā ar pašvaldības darba likumības pārraudzību likumā “Par pašvaldībām” noteiktajā kārtībā, ja tāda nepieciešamība tiks konstatēta.

Pielikumā: datne “2022\_07\_08\_piel\_Apkopojums\_pasvaldibas\_vides\_pieejamiba.docx”, 34 KB

Ar cieņu
valsts sekretāra vietniece I. Oša

Bursevica 66016715

inese.bursevica@varam.gov.lv

1. Apstiprināts ar Ministru kabineta 2021. gada 28. aprīļa rīkojumu Nr. 292 “Par Latvijas Atveseļošanas un noturības mehānisma plānu” [↑](#footnote-ref-1)
2. Pieejams: <https://www.lm.gov.lv/lv/jaunums/bus-pieejami-104-miljoni-eiro-cilvekiem-ar-invaliditati-majokla-valsts-un-pasvaldibas-eku-vides-pielagosanai>, apmeklēts 12.07.2022. [↑](#footnote-ref-2)
3. 2019. gadā tika izstrādāts likumprojekts “Grozījumi Būvniecības likumā”, kas stājās spēkā 2021. gada 19. maijā. Likumprojekta sākotnējās ietekmes novērtējuma ziņojumā (anotācijā) norādīts, ka, analizējot normatīvā regulējuma piemērošanu praksē, sadarbībā ar būvniecības nozares organizācijām ir identificētas vairākas regulējuma nepilnības, kas negatīvi iespaido būvniecības kvalitāti, veido administratīvos šķēršļus, kavē būvniecības procesu. Kā viens no šādiem administratīvajiem šķēršļiem, kas kavē būvniecības procesu, minēta “pārāk plaša un neskaidra vietējās pašvaldības būvvaldes un citu kontrolējošo institūciju kompetence”, papildus skaidrojot, ka “[s]pēkā esošais regulējums rāda maldīgu priekšstatu, ka vietējās pašvaldības būvvalde uzrauga būvniecības dokumentācijas satura un, līdz ar to, arī uzbūvētās būves atbilstību normatīvo aktu prasībām”. [↑](#footnote-ref-3)